b'\n_START_ARTICLE_\nMarjeta Novak Kajzer\n_START_SECTION_\n\xc5\xbdivljenjepis\n_START_PARAGRAPH_\nMarjeta Novak je leta 1974 diplomirala iz franco\xc5\xa1\xc4\x8dine ter sloven\xc5\xa1\xc4\x8dine in slovenske knji\xc5\xbeevnosti na Filozofski fakulteti v Ljubljani, ter 1977 na Sorboni doktorirala s tezo iz francoske knji\xc5\xbeevnost, tam je 1980 diplomirala \xc5\xa1e iz mad\xc5\xbearskega jezika. Od leta 1980 do 1992 je bila zaposlena kot novinarka pri \xc4\x8dasopisu Delo, nato je 1993 postala urednica v zalo\xc5\xbebi Mihela\xc4\x8d. Poro\xc4\x8dena je s slovenskim pisateljem J. Kajzerjem).\n_START_SECTION_\nLiterarno delo\n_START_PARAGRAPH_\nNovakova je 1983 izdala romanski prvenec Vrtiljak. Ljubezenska romana s snovjo iz u\xc4\x8diteljskega \xc5\xbeivljenja sta romana Kristina (1985) in Vila Michel (1987). V knjigi Kako pi\xc5\xa1ejo (1993) je objavila pogovore s slovenskimi pisatelji._NEWLINE_Novakova pi\xc5\xa1e tudi mladinsko literaturo (Ku\xc5\xbemuce in druga dela) in prevaja predvsem dela francoskih avtorjev, pa tudi iz angle\xc5\xa1ke in mad\xc5\xbearske knji\xc5\xbeevnosti.\n_START_SECTION_\nLiterarni liki\n_START_PARAGRAPH_\nV romanu Kristina prina\xc5\xa1a nov \xc5\xbeenski pogled na erotiko in \xc4\x8dutnost. V sredi\xc5\xa1\xc4\x8du dogajanja je \xc5\xbeenska. Ob\xc4\x8dutje, ki ga prina\xc5\xa1a ta roman, je tujstvo. Kristina, ki je glavni lik, ne more z nikomer navezati pristnih \xc4\x8dlove\xc5\xa1kih odnosov. V romanu sta dve tematski liniji, prva kot razpadanje zveze z mo\xc5\xa1kim in druga kot iskanje doma za pote\xc5\xa1itev ob\xc4\x8dutka ve\xc4\x8dnega tujstva. Ta roman je izpoved, ki prina\xc5\xa1a \xc5\xa1tevilne odkrite in glede na tradicijo slovenske \xc5\xbeenske proze tudi nenavadne slike. Kristina v poroki vidi odpor in strah, ne pa narekovane sre\xc4\x8de. Nekonvencionalna podoba je tudi podoba \xc5\xbeenske spolnosti, ki nastopa kot nenasitna sla po u\xc5\xbeitku. Vila Michel je ljubezenski roman in govori o ljubezenskem razmerju med mladim dekletom Nino in duhovnikom. Opisuje tudi odnos h\xc4\x8dere do matere in obratno. Roman Posebne ne\xc5\xbenosti je kriminalka. V ospredju dogajanja je nekonvencionalna \xc5\xbeenska, ki je intelektualka.'